ORDE do 12 de agosto de 2011 pola que se modifica, no relativo ás anualidades de financiamento das axudas incluídas no contrato de explotación sustentable, a Orde do 22 de febreiro de 2010 pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas no ano 2010.
Consellería do Medio Rural — III. Outras disposicións — 26/08/2011

A Consellería do Medio Rural na Orde do 22 de febreiro de 2010 pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas no ano 2010 (DOG do 26 de febreiro) estableceu a normas para a solicitude, tramitación e concesión, entre outras, das axudas relativas ao benestar dos animais establecidas no marco do contrato de explotación sustentable (CES).
O artigo 94 da orde de convocatoria para o ano 2010 establece o carácter plurianual das axudas para o CES para as seguintes medidas:
214.1 Axudas agroambientais para produtores que establezan métodos de produción respectuosos co ambiente e coa conservación da paisaxe.
215. Axudas relativas ao benestar dos animais.
Na disposición adicional primeira da dita orde prevese a concesión, con cargo aos orzamentos de gastos do Fogga e da Consellería do Medio Rural, conforme os orzamentos xerais da comunidade autónoma para 2010, na aplicación 13.90.712B.772.1:
a) Para as axudas previstas nas medidas agroambientais, por importe de cen mil (100.000) euros no ano 2010; para o ano 2011, seis millóns (6.000.000) de euros; para o ano 2012, seis millóns (6.000.000) de euros; para o ano 2013, seis millóns (6.000.000) de euros; para o ano 2014, seis millóns (6.000.000) de euros e para o ano 2015, seis millóns (6.000.000) de euros.
b) Para as axudas ao benestar animal por importe de vinte mil (20.000) euros para o ano 2010; para o ano 2011, vinte mil (20.000) euros; para o ano 2012, vinte mil (20.000) euros; para o ano 2013, vinte mil (20.000) euros; para o ano 2014, vinte mil (20.000) euros; para o ano 2015, vinte mil (20.000) euros.
No seu parágrafo 3 sinálase que as dotacións iniciais se poderán incrementar, se for procedente, tramitando o expediente de modificación de crédito oportuno.
O carácter prioritario do CES e as expectativas creadas no sector, en xeral, e nos agricultores e nas entidades de aconsellamento de explotacións que colaboran no desenvolvemento deste programa fan que se considere necesario aprobar neste ano 2011 tanto as axudas solicitadas por agricultores que se incorporan por primeira vez ao CES no ano 2010, como por aqueles que nese ano incrementan os seus compromisos con sistemas de produción respectuosos co ambiente, ben por acollerse a novas submedidas ou polo incremento de superficie das submedidas xa asumidas.
Coa finalidade de poder aprobar estas solicitudes das axudas especificadas no título III da orde, relativas ás axudas agroambientais e axudas ao benestar dos animais establecidas no marco do CES, financiadas polo Fondo Europeo Agrícola de Desenvolvemento Rural (Feader) e xestionadas polo Fondo Galego de Garantía Agraria, e posto que a dotación actual das anualidades non se corresponde coas aprobacións previstas, o Consello da Xunta autorizou o correspondente expediente de ampliación de límites de compromiso para o exercicio 2012, polo que cómpre, mediante esta orde, reaxustar a dotación orzamentaria consignada inicialmente para a concesión das mencionadas axudas sen variar o importe total da orde.
En consecuencia, e de conformidade co disposto na Lei 9/2007, do 13 de xuño, de subvencións de Galicia,
Artigo único.
1. Modifícase a disposición adicional primeira, número 1, letra b), guións segundo e terceiro, da Orde do 22 de febreiro de 2010 pola que se regula a aplicación dos pagamentos directos á agricultura e á gandaría e das axudas ao desenvolvemento rural para a utilización sustentable das terras agrícolas, que quedan redactados como segue:
– Aplicación 13.90.712B.772.1, para as axudas previstas nas medidas agroambientais, por importe de cen mil (100.000) euros no ano 2011; para o ano 2012, doce millóns (12.000.000) de euros; para o ano 2013, seis millóns (6.000.000) de euros; para o ano 2014, seis millóns (6.000.000) de euros; e para o ano 2015, seis millóns (6.000.000) de euros.
– Aplicación 13.90.712B.772.1, para as axudas ao benestar animal por importe de vinte mil (20.000) euros para o ano 2011; para o ano 2012, corenta mil (40.000) euros; para o ano 2013, vinte mil (20.000) euros; para o ano 2014, vinte mil (20.000) euros; e para o ano 2015, vinte mil (20.000) euros.
Disposición derradeira.
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 12 de agosto de 2011.